b"\n_START_ARTICLE_\nMark Allen (snooker)\n_START_SECTION_\nKariera\n_START_PARAGRAPH_\nMed poklicne igralce se je podal v sezoni 2005/06, ko je bila za njim odli\xc4\x8dna amaterska kariera. Osvojil je namre\xc4\x8d Prvenstvo Severne Irske do 19 let in Evropsko prvenstvo 2004 v Avstriji, na katerem je v finalu premagal Malte\xc5\xbeana Alexa Borga. Temu je dodal \xc5\xa1e zmagi na IBSF Svetovnem amaterskem prvenstvu (v finalu je porazil Steva Mifsuda z 11-6) in Svetovnem prvenstvu do 19 let, obe lovoriki je osvojil leta 2005.  Istega leta je zmagal tudi na Evropskem prvenstvu do 19 let, v finalu je izlo\xc4\x8dil Chrisa Norburyja s 6-5.  Pred tem je osvojil \xc5\xa1e dva naslova prvaka Severne Irske (do 16 in do 14 let). Allenovo zgodnjo kariero sta v najve\xc4\x8dji meri sponzorirala njegova star\xc5\xa1a, saj sta prodala hi\xc5\xa1o, da bi sinu omogo\xc4\x8dila nadaljnjo kariero. Na samem za\xc4\x8detku ga je poleg star\xc5\xa1ev finan\xc4\x8dno podprla tudi Narodna loterija. _NEWLINE_V krstni sezoni 2005/06 se je Allenu uspelo prebiti v dve osmini finala jakostnih turnirjev \xe2\x80\x93 UK Championshipa in Welsh Opena. Na UK Championshipu je v osmina finala izgubil proti Stevu Davisu s 7-9, na Welsh Openu pa proti Shaunu Murphyju z 2-5, \xc4\x8deprav je \xc5\xbee vodil z 2-0. V sezoni 2005/06 se je Allenu uspelo uvrstiti \xc5\xa1e v zadnji krog kvalifikacij za Svetovno prvenstvo. Po zmagah nad Adamom Daviesom (10-7), Justinom Astleyem (10-3) in Patrickom Wallacom (10-6) ga je nato izlo\xc4\x8dil Andy Hicks z 10-7. Allen je proti Hicksu sicer vodil \xc5\xbee s 7-4._NEWLINE_Allenu se je odprlo tudi na doma\xc4\x8dem turnirju Northern Ireland Trophy, ki v sezoni 2005/06 \xc5\xa1e ni \xc5\xa1tel za jakostno lestvico. Na turnir se je sicer uvrstil s pomo\xc4\x8djo wildcard vstopnice, a je nato svoje mesto na turnirju upravi\xc4\x8dil, tako da je premagal najprej Steva Davisa (4-0), nato pa \xc5\xa1e Johna Higginsa (4-1). V \xc4\x8detrtfinalu ga je izlo\xc4\x8dil Stephen Hendry s 5-1. _NEWLINE_Naslednja sezona se je izkazala za \xc5\xa1e uspe\xc5\xa1nej\xc5\xa1o, saj se je marca 2007 kvalificiral za Svetovno prvenstvo. Tam je nanizal tri zaporedne zmage, nad Leejem Spickom (10-5), Rodom Lawlerjem (10-5) in Robertom Milkinsom (10-4). Na glavnem turnirju je v prvem krogu \xc5\xa1okiral svetovnega prvaka iz leta 1997 Kena Dohertyja in zmagal z 10-7.  V drugem krogu je Allena odpravil Matthew Stevens s 13-9. Allen si je s tem zagotovil mesto med najbolj\xc5\xa1o dvaintrideseterico na svetovni jakostni lestvici, zasedel je 29. mesto._NEWLINE_Na Grand Prixu 2007 je Allen povzro\xc4\x8dil manj\xc5\xa1i \xc5\xa1kandal med dvobojem proti Kenu Dohertyju. Ker je bil Allen nezadovoljen s \xc4\x8drno \xc5\xbeogo, ki se ni vrnila na \xc5\xbeeleno mesto, je Allen udaril po robu mize s pestjo. Sodnik mu je povedal, da ga bo opozoril, \xc4\x8de to stori \xc5\xa1e enkrat. Allen ni prejel opozorila in na koncu dvoboj dobil s 4-3. Doherty je napadel Allena z besedami: \xc2\xbbOn je bil sramoten. Za dokaj mladega igralca med profesionalci ima resen problem z odnosom do igre.\xc2\xab Allen je kasneje komentiral: \xc2\xbbBila je izklju\xc4\x8dno moja krivda. \xc4\x8ce bodo sledile sankcije, potem bodi tako.\xc2\xab  Allenu se nato ni uspelo prebiti v kon\xc4\x8dnico turnirja, v skupini F je zasedel tretje mesto, medtem ko je Doherty zasedel \xc5\xa1ele peto mesto v skupini._NEWLINE_Na doma\xc4\x8dem turnirju Northern Ireland Trophy 2007 je nato Allen dosegel velik uspeh, saj se je ob podpori ob\xc4\x8dinstva uvrstil v polfinale. Za to je potreboval zmage nad Rodom Lawlerjem (5-1), Graemom Dottom (5-3), Ryanom Dayem (5-3) in Gerardom Greenom (5-3). V polfinalu ga je odpravil Fergal O'Brien s 6-3.  Na UK Championshipu 2007 je Allenu uspel velikanski podvig, saj se je prebil v \xc4\x8detrtfinale po zmagi nad otro\xc5\xa1kim vzornikom Stephenom Hendryjem z 9-4. V drugem krogu je bil od njega bolj\xc5\xa1i Mark Williams z 9-5. Tudi proti Williamsu se je Allen dobro boril, dvoboj je odprl z dvema nizoma vsaj 100 to\xc4\x8dk v prvih treh framih in si kmalu nagrabil vodstvo 5-1. Williams pa se je vrnil in zmagal z 9-5._NEWLINE_Na China Openu se je Allen po zmagah nad Neilom Robertsonom (5-2) in Allisterjem Carterjem (5-3) uvrstil v \xc4\x8detrtfinale, kjer je nato izpadel proti Shaunu Murphyju, izid je bil 3-5. Na Svetovnem prvenstvu 2008 je Allen izpadel \xc5\xbee v prvem krogu, izlo\xc4\x8dil ga je Stephen Hendry z 10-9. Ta dvoboj bi se lahko druga\xc4\x8de obrnil, saj je Allen vodil \xc5\xbee s 6-3 in 9-7. Kljub porazu v prvem krogu Svetovnega prvenstva pa si je Allen zagotovil mesto med elitno \xc5\xa1estnajsterico svetovne jakostne lestvice za sezono 2008/09. Za to se lahko zahvali ostalim tekmecem za mesto v \xc5\xa1estnajsterici, ki so prav tako vsi izpadli v prvem krogu \xe2\x80\x93 Matthewu Stevensu, Kenu Dohertyju in Jamieju Copeu._NEWLINE_V sezoni 2008/09 se je Allenu uspelo uvrstiti v \xc4\x8detrtfinale Northern Ireland Trophyja. Do \xc4\x8detrtfinala je premagal Dominica Dala (5-4) in Marka Williamsa (5-3), zanj usoden pa je bil Allister Carter s 5-2._NEWLINE_Allen je napravil izjemen dose\xc5\xbeek na Svetovnem prvenstvu 2009, na katerem je v osmini finala senzacionalno prebil obrambo Ronnieja O'Sullivana in slavil uvrstitev v \xc4\x8detrtfinale z izidom 13-11.  Z istim izidom je izlo\xc4\x8dil \xc5\xa1e Ryana Daya in se prvi\xc4\x8d v karieri prebil v polfinale Svetovnega prvenstva, kjer je klonil proti kasnej\xc5\xa1emu prvaku Johnu Higginsu. Higgins si je hitro nagrabil vodstvo s 13-3, kar pa Allenu ni prepre\xc4\x8dilo, da bi se s silovitim fini\xc5\xa1em vsaj pribli\xc5\xbeal tekmecu na \xc4\x8dastno razliko, kon\xc4\x8dni izid je bil 13-17. _NEWLINE_Kmalu po prvenstvu je nastopil na nejakostnem povabilnem turnirju Jiangsu Classic in si priboril svojo prvo poklicno zmago, v finalu je namre\xc4\x8d z izidom 6-0 odpravil Dinga Junhuija.\n_START_SECTION_\nOsebno \xc5\xbeivljenje\n_START_PARAGRAPH_\nAllen je poro\xc4\x8den s \xc5\xa1tevilko 1 na svetovni jakostni lestvici \xc5\xbeenskih igralk Reanno Evans, za katero pravi, da ga je premagala le enkrat med vajo. Maja 2006 se jima je rodila h\xc4\x8derka Lauren.  _NEWLINE_Allen je zmago na IBSF Svetovnem amaterskem prvenstvu posvetil svojim star\xc5\xa1em, ki so nekaj let prej prodali hi\xc5\xa1o, da bi mu pomagali pri njegovi karieri. _NEWLINE_Allen je odra\xc5\xa1\xc4\x8dal v Antrimu, kjer je obiskoval srednjo klasi\xc4\x8dno \xc5\xa1olo v Antrimu. _NEWLINE_Allen je prilo\xc5\xbenostni golfist in privr\xc5\xbeenec nogometnega kluba Manchester United. _NEWLINE_Allen podobno kot nekateri ostali igralci, npr. Mark Williams in Steve Davis, trpi za barvno slepoto, zaradi katere ima ob\xc4\x8dasno te\xc5\xbeave pri prepoznavanju rjave krogle, \xc5\xa1e posebej \xc4\x8de se nahaja v bli\xc5\xbeini rde\xc4\x8dih krogel."